CELEX: 32019D0709
Language: sl
Date: 2019-05-06 00:00:00
Title: Izvedbeni sklep Komisije (EU) 2019/709 z dne 6. maja 2019 o imenovanju upravitelja omrežja za funkcije omrežja za upravljanje zračnega prometa enotnega evropskega neba (notificirano pod dokumentarno številko C(2019) 3228)

8.5.2019   
               
               
                  SL
               
               
                  Uradni list Evropske unije
               
               
                  L 120/27
               
            
         IZVEDBENI SKLEP KOMISIJE (EU) 2019/709
         z dne 6. maja 2019
         o imenovanju upravitelja omrežja za funkcije omrežja za upravljanje zračnega prometa enotnega evropskega neba
         
            
               (notificirano pod dokumentarno številko C(2019) 3228)
            
         
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 551/2004 Evropskega parlamenta in Sveta z dne 10. marca 2004 o organiziranosti in uporabi zračnega prostora na enotnem evropskem nebu (uredba o zračnem prostoru) (1) ter zlasti točke (b) člena 6(2) Uredbe,
         po posvetovanju z Odborom za enotno evropsko nebo,
         ob upoštevanju naslednjega:
         
                     (1)
                  
                  
                     V skladu s členom 6(6) Uredbe (ES) št. 551/2004 države članice Eurocontrolu naložijo izvajanje upravljanja pretoka zračnega prometa, kar izvaja Centralna enota za upravljanje pretoka zračnega prometa.
                  
               
                     (2)
                  
                  
                     Komisija je s Sklepom C(2011) 4130 final z dne 7. julija 2011 Eurocontrol imenovala za upravitelja omrežja za izvajanje nalog, potrebnih za izvajanje funkcij omrežja za upravljanje zračnega prometa enotnega evropskega neba med julijem 2011 in decembrom 2019.
                  
               
                     (3)
                  
                  
                     Komisija je redno preverjala učinkovitost načina, na katerega je Eurocontrol izvajal navedene naloge v obdobju med letoma 2011 in 2016. Komisija je ugotovila, da je Eurocontrol to izvajal na način, ki je z operativnega vidika zadovoljiv.
                  
               
                     (4)
                  
                  
                     Komisija je leta 2017 pregledala upravljanje, finančne ureditve in vidike stroškovne osnove in stroškovne učinkovitosti funkcij omrežja za upravljanje zračnega prometa ter ugotovila, da bi moral upravitelj omrežja imeti večjo avtonomijo upravljanja. Generalni direktor Eurocontrola je direktorju, ki izvaja naloge upravitelja omrežja pri Eurocontrolu, tako avtonomijo podelil s Sklepom št. XI/91 (2017) z dne 1. novembra 2017 (2).
                  
               
                     (5)
                  
                  
                     Komisija je tudi ugotovila, da bi bilo treba funkcije omrežja za upravljanje zračnega prometa izvajati na boljši in stroškovno učinkovitejši način kot v obdobju 2011–2016, zlasti s preprečevanjem kakršnega koli podvajanja prizadevanj, zaradi česar bi bilo potrebnih manj finančnih in človeških virov za izvajanje teh funkcij v državah članicah ali vsaj ne več.
                  
               
                     (6)
                  
                  
                     Ob upoštevanju splošne pozitivne ocene stroškovno učinkovitega izvajanja nalog upravitelja omrežja s strani Eurocontrola v prvem in drugem referenčnem obdobju načrta izvedbe, kot sta določena v členu 8 Izvedbene uredbe Komisije (EU) št. 390/2013 (3), ter potrebe po zagotovitvi neprekinjenega izvajanja funkcij omrežja za upravljanje zračnega prometa je Komisija 17. julija 2018 Eurocontrol pozvala, naj pripravi predlog. Komisija je od Eurocontrola zahtevala, da opredeli svojo pripravljenost in zmožnost, da je ponovno imenovan za upravitelja omrežja, glede na merila iz člena 6(2) Uredbe (ES) št. 551/2004. V zvezi s tem je od Eurocontrola tudi zahtevala, da opiše, kako bi izpolnjeval pogoje iz člena 4(3) Izvedbene uredbe Komisije (EU) 2019/123 (4) ter kako bi po imenovanju izpolnjeval zahteve iz člena 4(4) navedene uredbe.
                  
               
                     (7)
                  
                  
                     Eurocontrol je v svojem predlogu z dne 17. decembra 2018 predložil informacije v zvezi z zahtevami iz člena 4(3) in 4(4) Izvedbene uredbe (EU) 2019/123.
                  
               
                     (8)
                  
                  
                     Eurocontrol je po naknadni zahtevi Komisije predložil dodatna pojasnila.
                  
               
                     (9)
                  
                  
                     Komisija je ocenila elemente, ki jih je predstavil Eurocontrol, in ugotovila, da so zahteve iz člena 4(3) Izvedbene uredbe (EU) 2019/123 izpolnjene.
                  
               
                     (10)
                  
                  
                     Eurocontrol v svojem predlogu, zlasti v zvezi z rezultati, ki jih je dosegel kot upravitelj omrežja v prvem in drugem referenčnem obdobju, obravnava zadeve iz točke (a) člena 4(3) Izvedbene uredbe (EU) 2019/123. Predlog dokazuje, da je Eurocontrol usposobljen in zmožen izvajati naloge iz člena 7 navedene uredbe.
                  
               
                     (11)
                  
                  
                     V skladu s členom 4(3)(b) Izvedbene uredbe (EU) 2019/123 je Eurocontrol v svojem predlogu kvalitativno in kvantitativno opisal glavne cilje, ki jih namerava doseči v zvezi z upravljanjem funkcij omrežja, in kako bo zagotovil dobro kakovost storitev, ki jih zagotavlja operativnim deležnikom.
                  
               
                     (12)
                  
                  
                     V skladu s členom 4(3)(c) Izvedbene uredbe (EU) 2019/123, ki se med drugim nanaša na izkušnje iz prvega in drugega referenčnega obdobja, je Eurocontrol opisal pristop in sredstva, ki jih namerava uporabiti pri izpolnjevanju nalog upravitelja omrežja.
                  
               
                     (13)
                  
                  
                     Če upravitelj omrežja izvaja tudi druge dejavnosti, kot so tiste, ki so pomembne za izvajanje funkcij omrežja, mora v skladu s členom 4(3)(d) Izvedbene uredbe (EU) 2019/123 dokazati, da se bodo te druge dejavnosti izvajale neodvisno od nalog upravitelja omrežja, določenih v členu 7. Eurocontrol je v svojem predlogu navedel, da bi naloge upravitelja omrežja, pomembne za izvajanje funkcij omrežja, izvajal njegov direktorat za upravljanje omrežja in da bi bile dejavnosti tega dela njegove organizacije ustrezno ločene od drugih dejavnosti.
                  
               
                     (14)
                  
                  
                     Eurocontrol je poleg izpolnjevanja zahtev iz člena 4(3) predlagal, da se v obdobju njegovega imenovanja še naprej izboljšuje stroškovna učinkovitost pri izvajanju nalog upravitelja omrežja.
                  
               
                     (15)
                  
                  
                     Zato bi bilo treba za upravitelja omrežja imenovati Eurocontrol.
                  
               
                     (16)
                  
                  
                     To imenovanje bi moralo zajemati tako tretje kot četrto referenčno obdobje, določeni v členu 7 Izvedbene uredbe Komisije (EU) 2019/317 (5), glede na naložbe, potrebne za vzpostavitev najnovejšega sistema za podporo delovanju funkcij omrežja za upravljanje zračnega prometa, ter potrebo po zagotavljanju stabilnosti in neprekinjenosti delovanja omrežja.
                  
               
                     (17)
                  
                  
                     V skladu s členom 4(4)(a) Izvedbene uredbe (EU) 2019/123 mora upravitelja omrežja certificirati Agencija Evropske unije za varnost v letalstvu pred začetkom tretjega referenčnega obdobja.
                  
               
                     (18)
                  
                  
                     Za zagotovitev avtonomije upravitelja omrežja je pomembno, da je znotraj organizacije, ki je imenovana za upravitelja omrežja, zagotovljena ustrezna ločitev dejavnosti. V skladu s točko (d) člena 4(3) Izvedbene uredbe (EU) 2019/123 bi moral Eurocontrol zato izvajati dejavnosti upravitelja omrežja neodvisno od drugih dejavnosti, kar velja tudi za dejavnosti, ki so povezane z delom mednarodnih organizacij.
                  
               
                     (19)
                  
                  
                     Za zagotovitev pravičnosti v zvezi z državami članicami in tretjimi državami, katerim upravitelj omrežja zagotavlja svoje storitve, bi moral upravitelj omrežja imeti ustrezne ureditve financiranja in porabe ter spoštovati posebna pravila o upravljanju računov –
                  
               SPREJELA NASLEDNJI SKLEP:
         
            Člen 1
            Imenovanje upravitelja omrežja
            
               1.   Eurocontrol je imenovan za upravitelja omrežja.
            
            
               2.   Imenovanje iz odstavka 1 zajema tretje in četrto referenčno obdobje iz člena 7 Izvedbene uredbe (EU) 2019/317.
            
         
         
            Člen 2
            Naloge upravitelja omrežja
            
               1.   Eurocontrol v vlogi upravitelja omrežja opravlja naloge, ki so potrebne za izvajanje funkcij omrežja za upravljanje zračnega prometa iz člena 7 Izvedbene uredbe (EU) 2019/123.
            
            
               2.   Eurocontrol v vlogi upravitelja omrežja svoje naloge opravlja v skladu z zahtevami iz člena 4 Izvedbene uredbe (EU) 2019/123.
            
         
         
            Člen 3
            Certificiranje
            Agencija Eurocontrol kot upravitelja omrežja pred začetkom izvajanja nalog, ki so mu bile naložene, certificira v skladu z Izvedbeno uredbo Komisije (EU) 2017/373 (6) do 2. januarja 2020.
         
         
            Člen 4
            Upravitelj omrežja in odbor za upravljanje omrežja
            
               1.   Vodja upravitelja omrežja iz člena 18(4)(c) Izvedbene uredbe (EU) 2019/123 je direktor direktorata Eurocontrola za upravljanje omrežja.
            
            
               2.   Predstavnik Eurocontrola iz člena 18(4)(f) Izvedbene uredbe (EU) 2019/123 je generalni direktor Eurocontrola.
            
            
               3.   Upravitelj omrežja krije stroške v zvezi z upravno podporo predsednika odbora za upravljanje omrežja.
            
         
         
            Člen 5
            Sodelovanje pri posvetovanju z državami članicami
            Upravitelj omrežja na zahtevo Komisije sodeluje pri posvetovanju z državami članicami iz člena 21 Izvedbene uredbe (EU) 2019/123.
         
         
            Člen 6
            Neodvisno izvajanje nalog
            Eurocontrol v skladu s členom 4(3)(d) Izvedbene uredbe (EU) 2019/123 svoje naloge upravitelja omrežja izvaja neodvisno od vseh drugih dejavnosti, vključno z dejavnostmi, povezanimi z delom mednarodnih organizacij.
         
         
            Člen 7
            Ureditve financiranja in porabe upravitelja omrežja in ločitev računov
            
               1.   Brez poseganja v dogovore iz člena 24(1) Izvedbene uredbe (EU) 2019/123 upravitelj omrežja vzpostavi ureditve, ki zagotavljajo, da države članice in tretje države iz člena 24(1) in (2) navedene uredbe pravično in sorazmerno finančno prispevajo k izvajanju nalog, naloženim upravitelju omrežja. V zvezi z upravljanjem računov upošteva odstavka 3 in 4.
            
            
               2.   Upravitelj omrežja zagotovi, da se plačila, ki jih države članice Unije izvedejo v skladu s členom 25(1) Izvedbene uredbe (EU) 2019/123, ne uporabljajo za financiranje odhodkov za dejavnosti, ki niso zajete v nalogah iz člena 7 navedene uredbe, ali odhodkov, nastalih zaradi sodelovanja tretjih držav na podlagi člena 24(3) in (4) navedene uredbe.
            
            
               3.   Naloge Eurocontrola v vlogi upravitelja omrežja so v skladu s členom 25(3)(c) Izvedbene uredbe (EU) 2019/123 zajete v ločenem računu v okviru proračuna Eurocontrola.
            
            
               4.   Upravitelj omrežja na računu iz odstavka 3 ločeno prikaže nastale stroške in izvedena plačila zaradi dogovorov o sodelovanju iz člena 24(3) in (4) Izvedbene uredbe (EU) 2019/123.
            
         
         
            Člen 8
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 6. maja 2019
            
               
                  Za Komisijo
               
               Violeta BULC
               
                  Članica Komisije
               
            
         
         
            (1)  UL L 96, 31.3.2004, str. 20.
         
            (2)  Sklep o prenosu pooblastil in/ali dovoljenja za podpisovanje na upravitelja omrežja v zadevah v zvezi s podpornimi storitvami drugih enot Agencije, proračunskim postopkom upravljanja omrežja, tehničnimi sestanki za socialni dialog z operativnim osebjem za tehnično upravljanje ter operativnimi in tehničnimi sporazumi, ki so potrebni za to, da Eurocontrol izvaja funkcije omrežja.
         
            (3)  Izvedbena uredba Komisije (EU) št. 390/2013 z dne 3. maja 2013 o določitvi načrta izvedbe za navigacijske službe zračnega prometa in funkcije omrežja (UL L 128, 9.5.2013, str. 1).
         
            (4)  Izvedbena uredba Komisije (EU) 2019/123 z dne 24. januarja 2019 o določitvi podrobnih pravil za izvajanje funkcij omrežja za upravljanje zračnega prometa in o razveljavitvi Uredbe Komisije (EU) št. 677/2011 (UL L 28, 31.1.2019, str. 1).
         
            (5)  Izvedbena uredba (EU) 2019/317 z dne 11. februarja 2019 o določitvi načrta izvedbe in ureditve pristojbin na enotnem evropskem nebu ter razveljavitvi izvedbenih uredb (EU) št. 390/2013 in (EU) št. 391/2013 (UL L 56, 25.2.2019, str. 1).
         
            (6)  Izvedbena uredba Komisije (EU) 2017/373 z dne 1. marca 2017 o skupnih zahtevah za izvajalce storitev upravljanja zračnega prometa/izvajanja navigacijskih služb zračnega prometa in drugih funkcij omrežja za upravljanje zračnega prometa ter njihov nadzor, razveljavitvi Uredbe (ES) št. 482/2008, izvedbenih uredb (EU) št. 1034/2011, (EU) št. 1035/2011 in (EU) 2016/1377 ter spremembi Uredbe (EU) št. 677/2011 (UL L 62, 8.3.2017, str. 1).